Document ID: 32005R1722

KOMISIJAS REGULA (EK) Nr. 1722/2005
(2005. gada 20. oktobris)
par mājokļu pakalpojumu novērtēšanas principiem saistībā ar Padomes Regulu (EK, Euratom) Nr. 1287/2003 par to, kā saskaņot nacionālo kopienākumu tirgus cenās
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Atomenerģijas kopienas dibināšanas līgumu,
ņemot vērā Padomes 2003. gada 15. jūlija Regulu (EK, Euratom) Nr. 1287/2003 par to, kā saskaņot nacionālo kopienākumu tirgus cenās (NKI regula) (1), un jo īpaši tās 5. panta 1. punktu,
tā kā:
(1)
Padomes 2000. gada 29. septembra Lēmuma 2000/597/EK, Euratom par Eiropas Kopienu pašu resursu sistēmu (2) 2. panta 7. punktā paredzēts, ka nacionālais kopprodukts tirgus cenās (NKP) ir vienāds ar nacionālo kopienākumu (NKI) tirgus cenās, kā to noteikusi Komisija saskaņā ar Eiropas Kontu sistēmu (EKS). EKS 1995. gadam (EKS 95), attiecīgi aizstājot divas iepriekšējās sistēmas, tika izveidota ar Padomes 1996. gada 25. jūnija Regulu (EK) Nr. 2223/96 par Eiropas nacionālo un reģionālo kontu sistēmu (3) un izklāstīta tai pievienotajā pielikumā. NKI, kā tas izmantots EKS 95, aizstāja NKP kā kritēriju pašu resursu sistēmas nolūkiem no 2002. budžeta gada.
(2)
Lai piemērotu 1. pantu Padomes 1989. gada 13. februāra Direktīvā 89/130/EEK, Euratom par to, kā saskaņot nacionālā kopprodukta noteikšanu pēc tirgus cenām (4), principi dzīvokļu pakalpojumu novērtēšanai tika izklāstīti Komisijas Lēmumā 95/309/EK, Euratom (5). Lai piemērotu 1. pantu Regulā (EK, Euratom) Nr. 1287/2003, līdzīgi principi ir noformulējami attiecībā uz NKI.
(3)
Šajā regulā paredzētie pasākumi ir saskaņā ar atzinumu, kuru sniegusi NKI komiteja, kas izveidota ar Regulu (EK, Euratom) Nr. 1287/2003,
IR PIEŅĒMUSI ŠO REGULU.
1. pants
Regulas (EK, Euratom) Nr. 1287/2003 nolūkiem piemēro šeit turpmāk izklāstītos principus mājokļu pakalpojumu novērtēšanai.
2. pants
1. Dalībvalstis piemēro stratifikācijas metodi, kas pamatojas uz faktiskajiem īres maksājumiem, lai aprēķinātu mājokļu pakalpojumu produkciju.
Dalībvalstis izmanto tabulāro analīzi vai statistikas metodes stratifikācijai svarīgu kritēriju noteikšanai.
2. Dalībvalstis izmanto faktiskos īres maksājumus, kas maksāti par tiesībām izmantot nemēbelētu mājokli saskaņā ar visiem privātā tirgus līgumiem, lai aprēķinātu nosacītās īres maksas.
Var izmantot arī īri par mēbelētiem mājokļiem ar nosacījumu, ka tiek veikti vajadzīgie pielāgojumi, lai tiktu nošķirta tā maksājuma daļa, kas attiecināma uz mēbeļu izmantojumu.
Valstīs, kur privātais īres sektors ir mazs, izņēmuma kārtā var izmantot pienācīgi palielinātas valsts sektora īres maksas, lai palielinātu bāzi privātā sektora nosacītajām īres maksām.
3. pants
1. Ārkārtas un pienācīgi pamatotos gadījumos dalībvalstis var piemērot citas objektīvas metodes, piemēram, lietotāja izmaksu metodi.
Nekāds pamatojums nav vajadzīgs, lai lietotāja izmaksu metodi izmantotu īpašnieku apdzīvotu mājokļu produkcijas aprēķināšanā, ar noteikumu, ka ir spēkā abi turpmākie nosacījumi:
a)
privātā īres sektora mājokļiem jāsastāda mazāk par 10 % no dzīvojamā fonda; un
b)
starpībai starp privātām īres maksām un cita veida īres maksām ir jābūt lielākai par koeficientu trīs.
2. Trijos gados no šīs regulas pieņemšanas dienas NKI komiteja pārskatīs lietotāja izmaksu metodes darbību.
4. pants
Dalībvalstis, izmantojot bāzes gada pieeju, ekstrapolē konkrētu bāzes gada rādītāju, izmantojot attiecīgus daudzuma, cenas un kvalitātes rādītājus.
5. pants
Citi sīkāk aprakstīti principi, pēc kuriem izvērtējama produkcija, starpproduktu patēriņš un darbības ar pārējo pasauli mājokļu pakalpojumu jautājumā, pievienoti pielikumā.
6. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 20. oktobrī

Labels: 12
0
15
19